Izvor: Tanjug, Oksan Toskić

Mandatar za sastav nove Vlade Aleksandar Vučić kaže da je zadovoljan posle današnjih konsultacija, pošto je mogao da čuje različite ideje i predloge. Lider SNS je rekao da nema sastav vlade, i da se nada da će ona biti formirana do 16. juna, ali da je moguće da bude i kasnije.

Posle konsultacija, Vučić je rekao da će neke ideje koje je čuo prihvatiti i uvrstiti u ekspoze.

"Prvo sam razgovarao sa predstavnicima liste SPS-JS, ti razgovori su bili otvoreni. Govorili smo o ciljevima koji mi se čini da se podudaraju i dogovorili smo nastavak razgovora. Potom sam razgovarao sa Vojislavom Šešeljem. To je bio učtiv razgovor, i rekao da je spreman na saradnju ako se Vlada odrekne Evropskog puta, u svemu drugom smo razmenili mišljenja i stavove i mislim da je bilo korisno", rekao je Vučić.

"Nisam fasciniran Radulovićevim medijskim pritiscima"

Konsultacije mandatara Aleksandra Vučića s liderom Pokreta Dosta je bilo, Sašom Radulovićem, završene su posle 15 minuta pošto je Radulović pokušao Vučiću da uruči tužbu. Predstavnici Pokreta napustili su sastanak.

Mandatar je rekao i da je razgovarao sa više predstavika liste "Dosta je bilo".

"Uvek sam se divio ljudima koji vole da izađu i cmizdre, nek nastavi sa tom politikom".

"Ne bih to komentarisao. Neko nije došao da razgovara i onda je izašao napolje", rekao je Vučić.

Vučić je dodao da sada Radulović može da "plače, neka kuka", ali da je i njima saopštio istinu u lice

i da nije fasciniran "njihovim medijskim pritiscima".

"On je nešto doneo, spustio ispred sebe. Rekao da je nešto dao, ništa mi nije dao. Rekao sam mu da je nepristojan i nevaspitan, rekao sam mu u oči. Njih je bilo više, rekao sam mu sve što mislim o njemu i da mislim da nema nikakvu politiku. Mislim da je brzo izleteo napolje", rekao je Vučić.

Dobio je zasluženu lekciju i ponavljaću mu je svaki put, zaključio je Vučić.

"Pustite šta njega zanima, kao da je to važno. Rekao sam vam da su se mnogi borili da se domognu skupštinskog restorana", rekao je Vučić.

"U četvrtak i petak konsultacije u SNS"

Vučić je rekao da je imao "sadržajan razgovor sa predstavnicima LSV".

"Završio sam konsultacije sa predstavnicima pokreta Dveri, iako se razlikujemo razgovor je bio korektan. Primio sam i prihvatio neke njihove predloge, posebno o politici nataliteta. Srbija koja ima veći natalitet može da bude ekonomski konkurentna", rekao je Vučić.

Rekao je da je sa predstavnicima stranaka govorio o budućnosti Srbije. Najavio je da će u četvrtak i petak biti konsultacije u SNS, a onda sledi i dodatni krug konsultacija.

"Imam jednu nedoumicu više, ali će to ostati za mene i moje saradnike", rekao je Vučić.

Vučić je najavio da će ponovo razgovarati sa predstavnicima svih stranaka, "osim sa onima sa kojima ni danas razgovora nije bilo".

Više o saznajte od naše novinarke Jovane Štetin: